जयपुर. एसएमएस अस्पताल में किडनी और लिवर के बाद अब हार्ट ट्रांसप्लांट की सुविधा भी जल्द मिलने लगेगी। फिलहाल मौजूदा थिएटर का अपग्रेडेशन नहीं होने के कारण यह सुविधा नहीं मिल पा रही है। अगर यहां हार्ट ट्रांसप्लांट की सुविधा शुरू होती है तो सरकारी स्तर पर यह सुविधा देने वाला देश का पहला अस्पताल होगा। अस्पताल में हार्ट ट्रांसप्लांट की सुविधा विकसित करने के लिए चिकित्सा मंत्री कालीचरण सराफ ने एसएमएस मेडिकल कॉलेज के अतिरिक्त प्राचार्य व कार्डियोलोजी विभाग के अध्यक्ष डॉ.एसएम शर्मा की अध्यक्षता में कमेटी गठित की है। इसमें डॉ. विनय तोमर, डॉ. अनिल शर्मा व डॉ. रणधीर सिंह आदि शामिल हैं। अस्पताल में हार्ट ट्रांसप्लांट यूनिट खोलने के लिए 10 करोड़ रु. की लागत आएगी। इसमें से ढाई करोड़ रुपए सिविल व विद्युत कार्य तथा साढ़े 7 करोड़ रु. आधुनिक मशीन पर खर्च होंगे।
मशीन व उपकरणों में कार्डियक ओटी टेबल, थी डोम्ड ओटी लाइट, हार्ट लंग्स मशीन, 4-चैनल कार्डियक मॉनिटर विथ कार्डियक आउट पुट, डिफीब्रीलेटर, थ्री -डी इको विथ टीईई, ईसीएमओ आदि की जरूरत है। कार्डियो थोरेसिक एंड वेस्कुलर सर्जरी विभाग के अध्यक्ष डॉ. अनिल शर्मा ने कहा कि मुख्यमंत्री से बजट में हार्ट ट्रांसप्लांट यूनिट की घोषणा का इंतजार है। इसके बनने से न केवल हार्ट बल्कि लंग्स के मरीजों को भी फायदा मिलेगा। अखिल भारतीय आयुर्विज्ञान संस्थान नई दिल्ली, पीजीआई चंडीगढ़, केरल, तमिलनाडु व चेन्नई में हार्ट ट्रांसप्लांट किया जा रहा है। इसके अलावा फोर्टिस व अपोलो निजी अस्पताल में किया जा रहा है। जयपुर में सीतापुरा के महात्मा गांधी व ईटरनल हार्ट केयर सेन्टर में यह सुविधा है।
देश में हर साल 5 हजार हार्ट ट्रांसप्लांट की जरूरत, जयपुर में 8 मरीज कतार में
एसएमएस में हार्ट ट्रांसप्लांट के लिए 8, हार्ट व लंग्स के लिए 5 तथा लंग्स ट्रांसप्लांट के लिए एक मरीज की वेटिंग है। विशेषज्ञ के अनुसार देश में हर साल 4 से 5 हजार हार्ट ट्रांसप्लांट की जरूरत होती है, लेकिन सिर्फ 90 से 100 ही हो रहे हैं। हार्ट के मरीजों में संक्रमण के खतरे से रोकने के लिए 6 बैरियर सिस्टम जरूरी है।
प्रस्ताव बनाकर भेज दिया है, हमारे डॉक्टर्स सक्षम : प्राचार्य
एसएमएस कॉलेज के प्राचार्य डॉ. यूएस अग्रवाल ने कहा कि हमने प्रस्ताव बनाकर सरकार को भेजा है। सरकार हार्ट के मरीजों को बजट में तोहफा दे सकती है। अतिरिक्त प्राचार्य व कार्डियोलॉजी विभागाध्यक्ष डॉ. एसएम शर्मा ने कहा कि मौजूदा स्थिति में हमारे डॉक्टर्स हार्ट ट्रांसप्लांट करने में सक्षम हैं, केवल ऑपरेशन थिएटर में अपग्रेडेशन की जरूरत है, जिसके लिए हमारी समिति सरकार से संपर्क साध रही है।
hin_Deva hin_Deva bho_Deva hin_Deva hin_Deva hin_Deva